Մեր համայնքին տեսակէտէ այլ նշանակութիւն մըն ալ ունի երէկ ստեղծուած կացութիւնը։ Արդարեւ, թրքահայութեան կեանքէն ներս, երկար ժամանակ վերջ ծագեցաւ հարց մը, որ լուծուեցաւ շուտով, բարւոք ձեւով եւ մեր համայնքի միջոցներով։ Այս արդիւնքը անանտեսելի է՝ սեփական ուժերու նկատմամբ վստահութիւն վերականգնելու տեսանկիւնէն։ Մեր հաւաքական կեանքէն ներս՝ սեփական ուժերու նկատմամբ թերահաւատութիւնը կը ծնի առկայ անել վիճակը։ Այսինքն, հիմնական պատճառներու շարքին է։ Ուստի, երէկուան դրական օրինակին արժէքը շատ բարձր է։